منی نیکراہ ءِ پیشونک ءُ بلوچی سیاھگ
برجان بلوچ
اَنچوش کہ شما سرپد اِت کورُش بزاں سائرس دی گریٹ ءِ بابت ءَ لھتے نامداریں مردماں دلیل ءُ منّانک داتگ ءُ نبشتہ کُتگ کہ کورُش کبیر کلام اللہ مجید ءِ تہ ءَ آتکگیں نام (ذوالقرنین) اِنت ھما نامداریں نبشتہ کارانی نام اے وڑ ءَ اَنت 
ھندوستان ءِ نامداریں نیکراہ ءِ پیشونک ءُ دیوبندی آلِم مولانا ابول کلام آزاد ۔۔ ایرانی نامداریں نبشتہ کار داکتر (علی شریعتی) ءُ اِھل ءِ تشیّہ ءِ دو نامداریں نیکراہ ءِ پیشونک (آیت اللہ مقارم شیرازی ءُ ایت اللہ تباتبای ) 
ءُ بلوچ نیکراھی پیشونک مولانا (محمد عمر سربازی )
اے پنچیں مردم اے گپّ ءِ سر ءَ تپاک اَنت کہ کورُش کبیر کلام مجید ءِ تہ ءَ آتکگیں نام (ذوالقرنین) ھمے یکّیں مردم اِنت بَلے مئے بلوچی زبان ءِ مزن جُھدکار ءُ شھسسّا سید ھاشمی اَنگت گامے دیمتر ءَ گامین اِیت ءُ گُش اِیت کہ کورش کبیر نہ ایوک ءَ کلام مجید ءِ تہ ءَ آتکگیں نام (ذوالقرنین ) اِنت بلکیں ھمے مردم بزاں کورش بلوچے ھمے گپّ ءِ دلیل ءُ منّانک ءَ سید ھاشمی ءَ وتی بازیں لچّھانی بنداں ءُ بازیں نبشتانکانی تہ ءَ ھمے گپ جتگ۔
اگاں ھمے گپانی رندگیری ءَ بہ کنیں ءُ سدّک بہ اِیں گُڑا اے ھبر ءَ ھچ شکّے پَشت نہ کپ اِیت کہ کورش ءَ نیم جھان ءِ سر ءَ وت واجھی کُتگ ۔
بازیں مُلک ءُ ھَند ءُ دمگے ءُ بازیں راجے ءَ داں مزنیں مُدّتے ءَ کورش کبیر ءِ دست ءِ چیر ءَ زند گوازینتگ ۔
اے پدّریں گپے کہ چُشیں مردم ءِ دژمن ءُ بدواہ ھم سک باز بنت ۔
ھمے دژمن ءُ بدواھاں کورش ءِ مَرگ ءَ چَہ دوسد ءُ سی سال رَند داریوش سوّم ءِ زمانگ ءَ (اِسکندر مغدونی ) بزاں (الگزینڈر دے گریٹ) ءَ گوں ھور بوت ءُ (اخامنش یا اھمنش یا اَرمنشانی ) وت واجھی پَچ گِپت ءُ ھلاس کُت ۔
چہ اِد ءَ بلوچ ءِ وت واجھی ءِ دَور ءُ زمانگ ءَ گوں سیادی داروکیں ھرچ منّانک ءِ گار کنگ بُنگیج کُت ۔
اے کار ءِ تہ ءَ بازیں مُلک ءُ ھَند ءُ دمگ ءُ راجاں پہ تپاکی بھر زُرتگ ۔
ھزاراں سال گوزگ ءَ رَند مروچی ھم ھما ھَند ءُ دمگ ءُ ھما مُلک پہ ھَسّد ءُ کَست ءُ کینگ ھمے کار ءَ دزگَٹ انت ۔
کہ مارا بزاں بلوچ راج ءَ دگنیا ءِ تہ ءَ پہ راج دپتر (بزاں تاریخ ) ءِ نام ءَ ھچ چیز دست نہ کپ اِیت ۔
شما وت بُگش اِت چو چتور بیت کنت ۔
مروچی ما گند اِیں کہ بلوچی زبان دگنیا ءِ کوھن تِریں دہ زباناں چے یک زبانے زانگ بیت۔
بلوچی زبان ءِ بازیں لبز ءُ گال پارسی تازی بزاں (عربی) اِنگریزی سنسکرت ھندی اُردو سندی کُردی لُری گیلکی ءُ دگہ بازیں زبانے ءِ تہ ءَ بلوچی زبان ءِ شھد ءُ شکّلیں لبز ءُ گال گندگ بنت۔ 
چہ اے گپ ءَ ھمے پدّر بیت کہ بلوچ راج ءَ نیم جھان ءِ سر ءَ داں دراجیں وھدے ءَ وت واجھی کتگ ۔
بَلے بژن انت مروچی بلوچ راج دگنیا ءِ نِزور ءُ اِیردست ءُ چمدارتِریں راج اِنت ۔
کہ اِیشی ءِ سر ڈگار بھر ءُ بانگ اِنت ۔
نی ما کااِیں وتی بُندری بُن گپ ءِ سر ءَ ۔
اِسلام ءِ آیگ ءَ رَند دگنیا ءِ بازیں راجاں اِسلامی نیکراہ زُرت ءُ مسلمان بوت اَنت چہ ھمے اِسلامی نیکراہ ءِ مُلکاں چے پہ درور لھتے مُلکانی نام ءَ گِراں ۔
بنگلادیش کہ اِسلامی مُلکاں چہ یک مُلکے اد ءِ زبان بنگالی اِنت کہ نیکراہ ءِ تازی زبان ءَ گوں باز دگری دار اِیت بنگالی زبان ءُ سیاھگ (اِسکریپٹ ) بزاں ( رسم الخط ) ھم گوں تازی سیاھگ ءَ باز دگری دار اِیت ۔
بنگالیانی دود ءُ ربیدگ ھم چہ تازی دود ءُ ربیدگ ءَ سک باز دگری دار اِیت بلے بنگالی زبان ءِ اسلامی نیکراہ ءِ پیشونک ءِ نزّ ءَ اے تپاوت ءُ دگری گوں اسلامی نیکراہ ءِ ھچ پیم ءَ دیم ءِ دیوال نہ اَنت ءُ چُشیں ھچ اڑ ءُ جنجال گندگ نہ بیت ۔
ھمے داب ءَ (آفریقا ) ءِ زبان اِد ءِ مردمانی سیاھگ ءُ دود ءُ ربیدگاں گوں اسلامی نیکراہ ءِ پیشونک ءِ نِزّ ءُ گور ءَ ھچ اڑ ءُ جنجال پیداگ نہ کتگ 
آ وت ما وت شیر ءُ شکر اَنت ۔
ھندوستان کہ بازیں زبان ءُ دود ءُ ربیدگانی واھند اِنت ۔
اِد ءِ اسلامی نیکراہ ءِ پیشونک ءِ نزّ ءُ گْور ءَ گوں گورمُکّی سیاھگ اد ءِ مردمانی زبان ءُ دود ءُ ربیدگ کہ گوں تازی زبان ءَ سیاھگ دود ءُ ربیدگاں گوں سک باز دگری دار اِیت 
نیکراہ ءِ پیشونک ءِ نزّیک ءَ ھچ ڈولیں اڑ ءُ جنجال ءُ مشکل پیداگ نہ کن اَنت ۔
چہ اِد ءَ مارا اے راستی دست کپ اِیت کہ اسلامی نیکراہ ءَ گوں بلوچ ءُ بلوچی ءُ بلوچستان ءَ ھچ ڈولیں اڑ ءُ جنجال ءُ مشکل نیست اِنت ۔
بلہ پہ بژن مئے بلوچ نیکراہ ءِ پیشونک ءَ گوں بلوچ ءُ بلوچی ءُ بلوچستان ءَ گوں اڑ ءُ جنجال ءُ مشکل ھست اِنت کہ اے اڑ ءُ جنجال ءُ مشکل بلوچ نیکراہ ءِ پیشونک ءِ وتی جندۓیگ انت اسلامی نیکراہ ءِ نہ اَنت ۔
اگاں چوش بہ بوت اِنت گُڑا بنگلادیش (آفریقا ) ءُ ھندوستان ءَ ھمے اڑ ءُ جنجال ءُ مشکل الّم پیدگ بوتگ اَت ۔
بلوچ راج مروچی نزور ءُ ایردست ءُ چمدار کنگ بوتگ ءُ ھمے راج ءَ کہ ھزاراں سال پیسر نیم جھان ءِ سر ءَ وت واجھی کتگ بیتگ رَند تِر ءَ ھمے ایردستیں پندل ساچاں گوں اِسکندر ءَ ھور بوت ءُ چہ جھان ءَ بلوچ ءِ وت واجھی پچ گپت ءُ چہ جھان ءَ بلوچ ءُ بلوچی زبان ءُ دود ءُ ربیدگ ءِ بیگواہ کنگ ءَ پہ لانک اِش بست ۔
ھمے پندل ساچ مروچی بلاھیں بلاھیں ھزگاریں مُلک ءُ کشور جوڑ بوتگ اَنت ھمے پندل ساچاں منی زبان منی سیاھگ منی دود ءُ ربیدگ ءِ مستریں دیوال منی نیکراہ ءِ پیشونک کُتگ انت کہ منی نیکراہ ءِ پیشونک ءَ منی زبان دوست نہ بیت منی زبان ءَ گپ نہ جنت منی نام دوست نہ بنت ءُ منی ناماں نہ زور اِیت 
منی دود ءُ ربیدگ دوست نہ بنت ءُ منی دود ءُ ربیدگاں نہ زور اِیت ۔
منی بلوچی سیاھگ دوست نہ بیت ءُ آئی ءَ نبشتہ نہ کنت ءُ نہ وان اِیت ۔
بلوچ راج ءُ نیکراہ ءِ پیشونک ءِ میانجی ءَ یک بلاھیں دیوالے مِکّ اِنت ۔
نیکراہ ءِ پیشونک بلوچ ءُ بلوچی ءُ بلوچستان ءَ نہ لوٹ اِیت کہ سرپد بہ بیت۔
چہ اِد ءَ ھمے شکّ ءُ گُمان گوں باور ءَ ھمگرنچ بیت کہ منی نیکراہ ءِ پیشونکانی گیشتریں بھر ھما ھزاراں سال کوھنیں پندل ساچوکانی واستا کار ءَ اَنت آئی ءَ بلوچ ءُ بلوچی ءُ بلوچستان ءَ گوں ھچ رنگیں دوستی ءُ ھُبّ ءُ واھگ نیست اِنت۔
من یک رندے پد ءَ گوں وتی نیکراہ ءِ پیشونک ءَ گوں دزبندی کناں کہ بلوچ ءُ بلوچی ءُ بلوچستان ءَ گوں ھور دگنیا ءِ ھرچ اڑ ءُ جنجالانی گیشّینوک ھاوند ءِ دُرّیں کتاب کلام مجید اِنت کہ درستیں آزمانی کتاباں گوں ھور ھرچ اڑ ءُ جنجالاں پہ گیش وار گیشّین اِیت اِنت۔۔۔
(ھلاس)
برجان بلوچ 
رمس :7 جنوری 2022